Udenrigsminister Anders Samuelsen er med en overvældende margin blevet kåret til Ekstra Bladets Nytårstorsk 2017 af læserne.

Da de mange stemmer var talt op, gjorde jeg klar til overrækkelses-ceremonien, men der opstod et alvorligt problem – Samuelsen befandt sig i Norge og gør det i skrivende stund stadig.

Anders Samuelsen og hans blå øjne sejrede i årets torske-konkurrence. Tegning: Morten Ingemann

Der stod jeg iført smoking, butterfly og balsko med en torsk til 880 kroner.

All dressed up and nowhere to go.

Store personligheder

Jeg spurgte udenrigsministerens spindoktor, Niels T. Dahl, om jeg kunne overrække fisken i Norge, men det svarede han ikke på. Til gengæld fik jeg mulighed for at overbringe de glade nyheder til Anders Samuelsen telefonisk, mens torsken – den netop indkøbte, altså –var på medhør.

- Tillykke! Hvad føler du nu?

– Jeg føler mig både ydmyg og stolt, når jeg ser på den række af store personligheder, der tidligere er blevet kåret til Ekstra Bladets Nytårstorsk. Folk som Uffe Ellemann, Poul Nyrup og Helle Thorning.

- Og Lars Løkke!

– Og Lars Løkke, ja. Han er vel sur over, at han ikke har fået den i år.

- Det vil jeg tro.

Skrevet ind i historien

– Jeg har skrevet mig ind i historien, og der vil jeg blive stående til evig tid

- Hvor er det rigtigt sagt.

– Ja, men samtidig ser jeg, at der er forbedringsmuligheder. Adskillige af de andre har jo modtaget torsken flere gange.

- Så du går efter at vinde igen?

– Ja, nu var jeg jo så tæt på at vinde sidste år, at det vel tæller som en halv sejr, og ...

- Nej, vi regner kun i hele torsk.

– Nå, men hvor stor var min sejr i år?

- Den var meget overlegen. Du fik mere end 1000 flere stammer end nummer to, Esben Lunde.

– Esben Lunde? Ham kan alle vel slå.

- Det ved jeg ikke. Jeg har da en fornemmelse af, at han har en torsk i sig.

– Det kan du måske have ret i.

- Vil du mene, at du er danmarkshistoriens mest kompetente nytårstorsk?

Her holdt Anders Samuelsen en pause i telefonen. Muligvis på grund af bevægelse.

– Det ved jeg ikke. Det vil jeg lade andre bedømme ...

Bevidst strategi

Jeg ser i øvrigt, at partistiftere har det med at blive kåret til Ekstra Bladets Nytårstorsk. Både Erhard Jacobsen og Preben Møller Hansen er på listen og nu Liberal Alliances stifter. Det er da flot.

Bestemt. Og imponerende er det også, at dit parti i år leverede hele tre kandidater til den store pris.

– Det var en bevidst strategi. Vi gik efter at være synlige.

- Og det lykkedes. Tillykke endnu en gang.

– Mange tak.

Når Anders Samuelsen er tilbage i landet, vil han modtage beviserne på, at han er Ekstra Bladets Nytårstorsk 2017. Ud over den store fisk handler det om Morten Ingemanns indrammede tegning og to flasker brændevin.

Fiskerinoteringen Folket har talt, og det er klart i mælet. Tættest på at true Ekstra Bladets Nytårstorsk 2017 er såkaldt miljøminister Esben Lunde Larsen, men han var end ikke nærheden. Efter at være kommet uhyre tæt på sidste år for blot at se sig slået på målstregen af Morten Messerchmidt med sølle ni stemmer slog udenrigsminister Anders Samuelsen til med uimodståelig kraft i år. Som en læser formulerede det på sin stemmeseddel: ’Stærk slutspurt.’ Og det var det jo. Hele året, nærmest. Esben Lunde har grund til at føle sig skuffet, for han havde jo også fortjent den store fisk ganske som alle de andre i det slagne felt. Poul Madsen

Men vi uddeler nok også en torsk næste år, så de må lægge sig i selen, som Anders Samuelsen har gjort det i år. Godt 9000 stemmer har vi modtaget. Heraf var et halvt dusin stemmer ugyldige. De gik sædvanen tro alle til Ekstra Bladets chefredaktør, Poul Madsen, som ikke var nomineret, og som heller ikke kan vinde. Ansatte på Ekstra Bladet kan naturligvis ikke deltage i bladets egne konkurrencer. Det kunne jo være noget kønt noget. Men tak for de overvældende mange hjertelige hilsner – samt et enkelt stykke chokolade – som også fulgte med stemmesedlerne. Resultatet: Anders Samuelsen 3320 Esben Lunde Larsen 2087 Claus Bretton-Meyer 910 Uffe Elbæk 856 Anna Mee Allerslev 546 Inger Støjberg 423 Ole Birk Olesen 419 Thyra Frank 346 Michael Christiansen 288 Henrik Thorup 81